**Park a város központjában**

A Vasút utcában, a TESCO áruház és a posta közötti területet korábban az önkormányzat képviselő-testülete igazgatási és pihenő funkcióra jelölte. Igazgatási szerep alatt elsősorban új városháza értendő, míg a pihenő jelleg szép, árnyas park alakjában jelenhet meg a területen.

A városházát az ingatlan Sport utca felőli (keleti) részén gondoltuk elhelyezni. Megvalósítása jelenleg és a belátható jövőben több okból (korábbi eredménytelen pályázat, az új önkormányzati törvény következtében harmadával csökkent hivatali létszám stb.) aktualitását veszítette.

Tavaly ősszel támadt az a gondolatunk, hogy a parkot viszont mielőbb megépítjük. Olyan megoldást kerestünk, amely lehetővé teszi, hogy amennyiben egy ma még nem ismert időpontban a városháza mégis elkészül, az akkor szükséges munkálatok ne járjanak jelentős rombolással.

A parkot a város cégeinek és polgárainak összefogásából kívántuk kivitelezni. Az Aquarius-Aqua Kft. vállalta, hogy állja a várható költségek (az eredeti tervek alapján megközelítőleg tizenhat-milliós kiadással számoltunk) nagyobb részét – tízmillió forintot. Idén tavasszal a képviselő-testület az önkormányzati büdzséből hárommillió forintot elkülönített erre a feladatra. A hiányzó összeget más helyi adakozó kedvű vállalkozásoktól, magánszemélyektől terveztük megszerezni. Ekkor került a képbe a MIRSA-MIRELITE ZRT. A Cég elnöke felajánlotta, hogy áttervezteti a parkot úgy, hogy több funkciójú, igazán színvonalas létesítmény lehessen a kivitelezés végeredménye. Az így megvalósuló park bekerülési költsége várhatóan harmincöt-harminchét millió forint. A MIRSA-MIRELITE vállalja az összes szükséges anyagi forrás felét. A másik ötven százaléknyi pénz összegyűjtését folytatjuk.

Az alábbiakban közreadom az új elképzelés szerinti park látványtervét. Megfigyelhető rajta, hogy a viacolorral burkolandó utak nyomvonala követi a déli és az északi oldalon elhelyezkedő kereskedelmi egységek bejáratait, lehetővé téve a jó megközelíthetőségüket. Délről (a TESCO felől) befelé haladva, az első öblös, burkolt pihenő rész közepén egy szökőkút áll majd, amely Várhelyi György művész Úr tervei alapján készül. Innen tovább lépdelve, egy kicsinyített görög színházhoz érünk. Ennek ötven fős nézőtere lehetőséget nyújt óvodásaink, általános iskolásaink részére kulturális programok, rendhagyó órák megtartására. A Sport utca felőli területek szellősebb növénytakarója lehetővé tesz labdás és egyéb szabadtéri mozgásokat. Utóbbiak valamelyikének tisztásán jó eséllyel elhelyezésre kerülhet egy másik képzőművészeti alkotás, amelyre Gérné Mezősi Aranka készített terveket.

Örömmel jelenthetem, hogy az elmúlt hetekben megkeresett vállalkozások közül eddig egy sem zárkózott el az adományozás elől. Így ma már majd minden előfeltétel adott ahhoz, hogy a nyárra felavathassuk Albertirsa legszebb és legnagyobb közparkját.

A már megkapott adományokat köszönöm!

Fazekas László

polgármester